Fl-14 ta' Lulju 2015, il-Kunsill ħareġ rakkomandazzjonijiet u opinjonijiet dwar politiki ekonomiċi, tal-impjieg u fiskali ppjanati mill-istati membri. Huwa ħareġ ukoll rakkomandazzjoni dwar il-politiki ekonomiċi taż-żona tal-euro, kif ukoll spjegazzjonijiet f'każijiet fejn it-testi ma jikkorrispondux ma' dawk proposti mill-Kummissjoni. B'hekk, il-Kunsill ikkonkluda formalment is-'Semestru Ewropew 2015', proċess annwali ta' monitoraġġ tal-politika, wara li l-Kunsill Ewropew approva r-rakkomandazzjonijiet fil-laqgħa tiegħu f'Ġunju. Il-prijoritajiet għas-Semestru Ewropew ġew stabbiliti f'Marzu 2015, meta l-Kunsill Ewropew approva l-prijoritajiet li ġejjin: nagħtu spinta koordinata lill-investiment, bil-pjan ta' investiment tal-Kummissjoni għall-Ewropa għall-perijodu 2015-17 nieħdu impenn imġedded għal riformi strutturali, biex il-pajjiżi jkunu jistgħu joħorġu mid-dejn u jistimulaw il-ħolqien ta' aktar impjiegi u impjiegi aħjar niksbu responsabilità fiskali, naċċertaw il-kontroll tad-defiċit u l-livelli tad-dejn fuq perjodu ta' żmien twil Monitoraġġ tal-politiki tal-istati membri Is-Semestru Ewropew jinvolvi monitoraġġ simultanju tal-politiki ekonomiċi u fiskali tal-istati membri matul perjodu ta' sitt xhur kull sena. Fid-dawl tal-gwida politika mogħtija kull sena mill-Kunsill Ewropew f'Marzu, l-istati membri jippreżentaw f'April ta' kull sena: programmi nazzjonali ta' riforma għall-politiki ekonomiċi u tal-impjiegi tagħhom. Dawn jistabbilixxu xenarju makroekonomiku għall-perjodu medju, miri nazzjonali għall-implimentazzjoni tal-istrateġija Ewropa 2020 għall-impjiegi u t-tkabbir, l-identifikazzjoni tal-ostakli ewlenin għat-tkabbir, u miżuri għal inizjattivi li jtejbu t-tkabbir f'perjodu ta' żmien qasir. Programmi ta' stabbiltà u konverġenza għall- politiki fiskali tagħhom. Il-pajjiżi taż-żona tal-euro jippreżentaw programmi ta' stabbiltà, filwaqt li l-istati membri mhux fiż-żona tal-euro jippreżentaw programmi ta' konverġenza. Dawn jistabbilixxu objettivi baġitarji għall-perjodu medju, is-suppożizzjonijiet prinċipali dwar l-iżviluppi ekonomiċi mistennija, deskrizzjoni tal-miżuri rigward il-politika fiskali u ekonomika, u analiżi dwar kif tibdil fis-suppożizzjonijiet x'aktarx jaffettwa l-pożizzjonijiet fiskali u tad-dejn. Imbagħad il-Kunsill japprova rakkomandazzjonijiet u opinjonijiet speċifiċi għall-pajjiżi (CSRs) li jiġu approvati mill-Kunsill Ewropew. Huwa jagħti spjegazzjonijiet f'każijiet fejn ir-rakkomandazzjonijiet ma jikkorrispondux ma' dawk proposti mill-Kummissjoni. Is-CSRs tal-2015 huma indirizzati lil 26 mit-28 stat membru tal-UE u liż-żona tal-euro inġenerali. Sabiex jiġi evitat xogħol doppju, ma saret l-ebda CSR għal Ċipru u l-Greċja , peress li dawn it-tnejn kienu soġġetti għal programmi ta' aġġustament makroekonomiku meta ġew abbozzati t-testi. Rakkomandazzjonijiet tal-Kunsill dwar il-programmi nazzjonali ta' riforma għall-2015 Din ir-riżorsa bħalissa hi disponibbli biss bil-lingwa jew il-lingwi li ġejjin: Semestru Ewropew (informazzjoni ġenerali) Ara l-paġna tal-laqgħa